‘Rhona is behep met Peet’Mel tydens Donderdag se episode van ‘Die Real Housewives van Pretoria’. (Foto: Verskaf) “Wat interesseer jou so baie oor Peet se situasie?” wou Mel by Rhona weet. Dis hoe ’n Kersligete op die strand in Zanzibar in die jongste episode van Die Real Housewives van Pretoria vinnig in ’n onsmaaklikheid ontaard het toe Rhona by Mel wou weet waarom haar geliefde Peet destyds van die regsrol geskrap is. “Ek is net geïnteresseerd daarin. Ek wou net gehoor het … dis in ’n mate openbare kennis en ek wou net meer verstaan daaroor,” was haar mede-huisvrou se verweer. “Ek dink Rhona is behep met Peet,” bieg Mel dan kort daarna aan die kameras. Rhona tydens Donderdag se episode van ‘Die Real Housewives van Pretoria’. (Foto: Verskaf) Die woordewisseling vat vlam terwyl ’n ongemaklike Kiki en Renske hul kos probeer afsluk. Rhona wil ook meer weet oor Peet en Mel se onderskeie rolle as uitvoerende hoof en stigter van Tammy Taylor – en wat daarna sou volg, het Mari waarskynlik bly gehad dat sy vroeër huis toe gegaan het. “Ek kan verstaan waar jy vandaan kom in jou lewe. Jy het self gesê jou lewe is basic en eenvoudig … jy en jou onderwysertjie. Julle het ’n eenvoudige lewe, so ek kan verstaan jy verstaan nie wat ek sê nie,” het Mel gekap. ’n Woedende Rhona beskuldig dan vir Mel dat sy haar vrae ontwyk en dat sy haar intelligensie onderskat. “Moenie skree nie. Ons skree nie,” hap Mel. “Nee, ek skree nie,” hou Rhona vol. Mel en Rhona tydens Donderdag se episode van ‘Die Real Housewives van Pretoria’. (Foto: Verskaf) “Ek is ongelooflik geïrriteerd. Sy het nou al my man aangevat, my aangeval en dít alles omdat ek haar ’n simpel vraag gevra en haar die geleentheid gegee het om vir ons die waarheid te vertel,” kla Rhona by die kameras. Die redekaweling eindig uiteindelik waar Rhona van die tafel af wegloop met Renske wat kort op haar hakke volg. “Dit is regtig moeilik om met jou te redeneer,” sê Renske aan Mel. Groot ongemaklikheid heers die volgende dag tussen die vier oorblywende huisvroue voordat Rhona eindelik vir Mel nooi om saam met haar by haar spa in Pretoria te gaan tee drink wanneer hulle terugkeer. Die huisvroue in Zanzibar. (Foto: Verskaf) “Ek wil nie noodwendig vir Mel by my spa hê nie, maar ek wil die geleentheid hê om net vir Mel in een sin te kan sê: Ek wil haar nie oortuig om te dink soos ek dink nie.” “Ons sal verder praat in Pretoria,” is Mel se antwoord op Rhona se uitnodiging.